LXXV.  Ecclesiae S. Joannis Vesontionensis canonicorum bona et privilegia confirmat.   (Anno 1120, Febr. 15.) [MANSI,  Concil.  XXI, 197.]
Author: Calixtus II

CALIXTUS episcopus, servus servorum Dei, dilectis filiis canonicis Bisuntinae ecclesiae S. Joannis evangelistae, tam praesentibus quam futuris in perpetuum.

Sicut injusta poscentibus nullus est tribuendus effectus, sic legitima desiderantium non est differenda petitio. Quamobrem, charissimi in Christo filii, petitioni vestrae clementer annuimus, et tam vos, quam vestra omnia, protectione sedis apostolicae munientes, quae in praesentiarum legitime possidere videmini, vobis vestrisque successoribus in perpetuum confirmamus, videlicet domos vestras, etc. Enumerat illius ecclesiae possessiones. Deinde: Decernimus ergo ut nulli hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare; sed omnia integra conserventur, eorum, pro quorum sustentatione et gubernatione concessa sunt, usibus omnimodis profutura. Porro thesaurum vestrae ecclesiae, nisi forte pro redemptione captivorum, vel famis necessitate, aut emptione terrarum ab aliquo distrahi prohibemus. Sane vestris archipresbyteris, et archidiaconis interdicimus, ut ecclesias vestras, et earum presbyteros, seu clericos, praeter archiepiscopi et totius capituli vestri commune consilium, interdictionis sententiae subdere non praesumant. Praeterea quieti vestrae ecclesiae propensius intendentes, et ejus servare justitiam cupientes, consuetudines, quas B. Stephani ecclesia ei ex antiquo debere cognoscitur, et quae continentur in libro qui nuncupatur Regula, confirmamus, ut videlicet in Purificatione beatae Mariae, canonici S. Stephani ad processionem conveniant, et cereos septuaginta duos exhibeant. In coena Domini, cum candelabris, et majori cruce ad sancti chrismatis confectionem conveniant. In Sabbato sancto sex libras cerae ad magnum cereum faciendum praebeant; canonicos quatuor ad legendas quatuor lectiones, et praeter illos presbyterum canonicum ad collectam. Ipso die Paschae, brachium S. Stephani cum processione solemniter afferant. In Sabbato Pentecostes duos canonicos ad legendas duas lectiones mittant, et praeter illos presbyterum canonicum ad collectam. In messione, et vindemia Poliaci, ceram quae sufficiat. In festo S. Stephani in Augusto, vaccam, vel quatuor solidos, et modium vini. In Ultrajurensi vindemia, ceram quae sufficiat. Per totum annum, dum erit vinum in cellario S. Joannis, cubitum unum candelae in unoquoque sero tribuant. Si canonici simul coenaverint, candelam in coena, quantum fuerit; sin autem, unicuique canonico, qui moratur a Nigra Porta usque ad antiquum murum, dimidium pedem candelae, praeposito ulnam unam, decano similiter. In Nativitate Domini, sicut in Pascha, brachium S. Stephani cum processione solemniter afferant. De toto monte, clerici, seu laici, decimam parochiae vestrae attribuant, laici tamen omnia jura parochialia ecclesiae S. Joannis Baptistae persolvant. Si quando fit placitum Dei oblatio inter Sancti Joannis, et Sancti Stephani canonicos dividatur. Coemeterium S. Stephani, cum eleemosyna casati, utriusque ecclesiae commune permaneat. In receptione tam regum, quam episcoporum, clerici S. Stephani ad ecclesiam vestram cum sericis cappis veniant. In electione Bisuntini archiepiscopi, clerus et populus civitatis, secundum antiquam ecclesiae vestrae consuetudinem, in capitulo vestro conveniant; universas etiam consuetudines, et tenores, quos a tempore Salinensis Hugonis archiepiscopi vestri, usque ad tempus jam dicti fratris nostri Hugonis, vestri similiter archiepiscopi qui in Jerosolymitana peregrinatione defunctus est, vestra ecclesia tenuit, et possedit, ut deinceps integre quieteque teneat, et possideat, firmitate perpetua stabilimus. Si qua igitur in futurum ecclesiastica saecularisve persona, hanc nostrae confirmationis vel concessionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Redemptoris Jesu Christi aliena fiat, atque in extremo examine districtae ultioni subjaceat, Cunctis autem eidem ecclesiae justa servantibus sit pax Domini nostri Jesu Christi, quatenus et hic fructum bonae actionis sentiant, et apud districtum judicem praemia aeternae pacis inveniant, Amen, amen. Ego Calixtus catholicae Ecclesiae episcopus, subscripsi. Datum Romae XV Kal. Martii, indictione XIII, Incarnationis Dominicae anno 1120, pontificatus autem domini Calixti II papae anno secundo.